วณี เลาหเกียรติ

วณี สมประสงค์ (สกุลเดิม: เลาหเกียรติ; เกิด 3 เมษายน พ.ศ. 2464 - 26 กันยายน พ.ศ. 2566) หรือชื่อเดิมว่า เอเวอลีน เลาหเกียรติ เป็นนางสาวสยาม พ.ศ. 2478
== ประวัติ ==
วณีเป็นบุตรสาวคนเดียวของร้อยตำรวจเอก บุญจินต์ เลาหเกียรติ กับละม่อม จันทรเวคิน ครอบครัวทั้งฝ่ายบิดามารดาล้วนเป็นข้าราชการ ย่าเป็นลูกครึ่งเปอรานากันจากสิงคโปร์ ขณะมีอายุได้หนึ่งเดือนจึงถือศีลล้างบาป โล่ เง็ก ล้วนผู้เป็นย่าจึงเลือกชื่อให้ว่า เอเวอลีน เลาหเกียรติ ตามชื่อนักบุญเอเวอลีน และใช้ชื่อนี้มาตลอดกระทั่งเปลี่ยนช่วงประกวดนางสาวพระนครเมื่อปี พ.ศ. 2478 ขณะอายุได้เพียง 9 ปี มารดาก็เสียชีวิตลง วณีจึงอยู่ในการดูแลของหลวงขจรยุทธกิจ (เทา จันทรเวคิน) ผู้เป็นตา ก่อนมาอยู่ในการดูแลของโล่ เง็ก ล้วน ซึ่งเป็นย่า และเป็นเจ้าของห้างเคียมฮั่วเฮง รวมถึงอสังหาริมทรัพย์มากมาย ซึ่งย่าของวณีได้บริจาคที่ดินย่านถนนคอนแวนต์เพื่อก่อสร้างอารามชีในศาสนาคริสต์
เริ่มเข้าการศึกษาระดับอนุบาลที่โรงเรียนเซนต์แมรี กุหลาบวิทยา ซึ่งเป็นโรงเรียนแม่ของโรงเรียนมาแตร์เดอีวิทยาลัย ต่อมาได้ย้ายไปศึกษาต่อที่โรงเรียนอัสสัมชัญ โรงเรียนเซนต์โยเซฟคอนเวนต์ และโรงเรียนเซนต์ฟรังซีสซาเวียร์คอนแวนต์ เหตุที่จำต้องย้ายโรงเรียนบ่อย ก็เพราะย้ายตามที่ทำงานของพ่อที่เป็นตำรวจ
== การประกวด ==
ในปี พ.ศ. 2478 มีการประกวดนางสาวสยามอันเป็นส่วนหนึ่งของการฉลองรัฐธรรมนูญของรัฐบาล นายอำเภอบางรักจึงจัดผู้หลักผู้ใหญ่ขอให้วณีไปประกวด ซึ่งวณีได้เล่าที่มาของการประกวดไว้ว่า "...สมัยนั้นทางมหาดไทยจะให้ข้าหลวงออกตามหาว่าบ้านไหนมีลูกสาวสวย พอทางการมาเห็นเข้าก็ขอให้ช่วยชาติร่วมฉลองงานรัฐธรรมนูญ ตอนเข้าประกวดนี่เตรียมตัวล่วงหน้าไม่นาน การทำนุบำรุงร่างกายก็เป็นไปตามปกติ เพราะเวลานั้นยังไม่นิยมการบำรุงร่างกายตามแบบสากลนิยมกันนัก..." วณีไปประกวดอย่างไม่เต็มใจโดยกล่าวไว้ว่า "ที่จริงถูกหลอกมาประกวดนะ เพราะคุณหญิงข้างบ้านบอกจะให้ลูกสาวมาประกวดด้วย จะได้เดินเป็นเพื่อน แต่เอาเข้าจริงไม่ได้มา ปล่อยให้เราเดินคนเดียว ไม่เคยคิดว่าตัวเองจะได้ตำแหน่ง ไม่เคยมีใครมาบอก พอได้ตำแหน่งแล้วเหนื่อยมาก แต่ก็ภูมิใจ รู้สึกเป็นเกียรติคือรู้สึกตัวเองเป็นผู้ให้ความร่วมมือกับรัฐบาล..." อย่างไรก็ตามเธอผ่านการคัดเลือกจากจังหวัดพระนครให้เป็นนางสาวพระนครในวันแรกของการประกวด และเข้าเป็นตัวแทนของการประกวดนางสาวสยาม การประกวดดังกล่าวจัดขึ้นในเดือนธันวาคมที่สนามหลวงและสวนสราญรมย์ในช่วงที่น้ำท่วมเจิ่งนอง ซึ่งเธอก็ได้รับตำแหน่งนางสาวสยามคนที่สองต่อจากกันยา เทียนสว่าง ได้รับการสวมมงกุฎโดยหม่อมกอบแก้ว อาภากร ณ อยุธยา แต่หลังได้รับตำแหน่งนางสาวสยาม รัฐบาลสยามก็ขอรับบริจาคเงินรางวัล 1,000 บาท วณีจึงมีเพียงมงกุฎและถ้วยรางวัล รวมทั้งต้องออกงานสังคมร่วมกับญาติผู้ใหญ่ ซึ่งภายหลังมีผู้ขอถ้วยรางวัลของเธอไปเป็นรางวัลแก่ทีมฟุตบอลที่ชนะเลิศ ซึ่งวณีก็ให้ไป
ในปี 2480 วณีและวงเดือน ภูมิรัตน์ นางสาวสยามคนที่สองและสามได้เข้าร่วมการประกวดนางสาวสยามอีกครั้งในปีดังกล่าว เพราะในขณะนั้นยังไม่มีกฎห้ามอดีตนางสาวสยามเข้าประกวดอีก และเธอทั้งสองต่างถูกขอให้ไปประกวดโดยให้เหตุผลเพื่อช่วยชาติ และไปเพื่อสร้างสีสันในงานเท่านั้นแต่จะไม่ได้รับตำแหน่งนางสาวสยามอีก ซึ่งผู้รับตำแหน่งนางสาวสยามประจำปีนั้นคือมยุรี วิชัยวัฒนะ
== ชีวิตสมรส ==
หลังจากได้รับตำแหน่งนางสาวสยามมาแล้วสี่ปีเธอได้เข้าพิธีสมรสกับนายแพทย์ มานิตย์ สมประสงค์ แพทย์จากโรงพยาบาลศิริราช ขณะมีอายุได้ 20 ปี  โดยทั้งคู่มีบุตรธิดาทั้งสิ้น 3 คนได้แก่ จันทิมา วิจิตรวาทการ, อรรณพพร สมประสงค์ และดนัยศักดิ์ สมประสงค์
ปี พ.ศ. 2557 ขณะมีอายุได้ 93 ปี วณีมีความสุขกับลูกหลาน เดินทางไปพำนักที่สหรัฐบ้างบางโอกาส สามารถเดินเหินได้ดี และมีความจำดีเยี่ยม
วณี เลาหเกียรติ เสียชีวิตลงอย่างสงบ เมื่อวันที่ 26 กันยายน พ.ศ. 2566 เวลา 22:37 นาที
== อ้างอิง ==
== แหล่งข้อมูลอื่น ==
เว็บไซต์ประวัติส่วนตัวของ วณี เลาหเกียรติ จัดทำโดยลูกหลาน 
นางสาวไทย
คริสต์ศาสนิกชนนิกายโรมันคาทอลิกชาวไทย
ชาวไทยเชื้อสายจีน
ชาวไทยเชื้อสายสิงคโปร์
บุคคลจากโรงเรียนมาแตร์เดอีวิทยาลัย
บุคคลจากโรงเรียนอัสสัมชัญ
บุคคลจากโรงเรียนเซนต์โยเซฟคอนเวนต์
บุคคลจากโรงเรียนเซนต์ฟรังซีสซาเวียร์คอนแวนต์
ชาวไทยที่มีอายุเกิน 100 ปี
นางงามไทย
บุคคลจากเขตบางรัก